Nokia laver billigt-ish mini-tv til børneværelset

Mens skærme generelt bliver større og større i alle enheder, går Nokia tilsyneladende den modsatte vej. I starten af marts kom de store Nokia Smart TV-modeller til landet; i dag lanceres en miniputudgave på 24 tommer, der vil være velegnet til små rum, såsom børneværelse, køkken eller endda campingvognen.

Selv om størrelsen er skrumpet, er Google Android TV-styresystemet bibeholdt – med alt, hvad det indebærer af lækkerier. Det giver eksempelvis adgang til over 7.000 apps i Google Play Store. Det gælder eksempelvis abonnementstjenester som Netflix, Disney+, Prime Video eller YouTube, samt danske tjenester som TV2 Play og DR TV. Dertil kommer tusindvis af interessante Android apps, som let kan tilgås og installeres via styresystemet.

Det 24 tommer store TV kommer med en skærmopløsning på 1.366x 768 pixels/50-60Hz. Tilslutning til fjernsynet sker via tre HMDI-porte, to USB-porte og en audio/video-port samt dual-band WiFi og Bluetooth for trådløs tilslutning til eksempelvis fjernbetjening. Derudover har fjernsynet indbygget Chromecast, så du trådløst kan streame video, sportsprogrammer, mobilspil eller musik direkte fra din telefon til dit fjernsyn.

Nokia Smart TV understøtter desuden Google Assistant til at søge efter YouTube-videoer og lignende via stemmestyring.

Set fra siden er tv’et ikke just nogen sylfide.

I motorrummet drives miniputten af en quad-core processor samt 1GB RAM. Med 8GB lagerplads er der plads til både apps, spil og web-indhold, og den indbyggede triple tuner til live-TV via antenne (DVB-T2), satellit (DVB-S2) eller kabel (DVB-C) sikrer at der er signal i campingvognen. Der er også plads til et CI+-kort.

Nokia Smart TV 24 tommer (2400A) er tilgængelig i Danmark online fra i dag via nokia.streamview.com samt via udvalgte forhandlere til en vejledende pris på 2.199 kroner.

Nokia laver billigt-ish mini-tv til børneværelset